Voldsdømt lege kan miste autorisasjonen
Onsdag i forrige uke ble legen dømt til seks måneders fengsel for å ha slått og sparket sin 26 år gamle kjæreste på en ferietur i Tyrkia sommer, skrev først iTromso. Ifølge dommen ble kvinnen truffet av flere slag mot hodet, dratt etter håret og da 26-åringen ba ham om hjelp i etterkant, nektet han å låne henne en telefon.Onsdag ble dommen, som foreløpig ikke er rettskraftig, oversendt Helsetilsynet som skal vurdere om mannen får beholde autorisasjonen. - Vi har fått informasjon om en dom og vi har vidersendt den til Helsetilsynet som skal vurdere hva som skjer, sier Marit Einejord kommunikasjonsrådgiver ved Universitetssykehuset Nord-Norge til VG. Hun sier at saken ikke har noe med mannens jobb å gjøre, og at det er derfor de ber Helsetilsynet se på saken først etter at mannen ble dømt. - Vi har ikke vært involvert i noen rettssak, og rettssaken omhandler heller ikke mannens arbeidsforhold. Hun sier de nå avventer Helsetilsynets avgjørelse i saken.- I slike saker vil vi vurdere om det han har gjort er adferd uforenelig med yrkesrollen som lege. Dersom det er det, kan han miste autorisasjonen eller få en advarsel, sier Aud Nordal, fagsjef i Helsetilsynet, til VG. Hun sier slike saker har høy prioritet, og at målet er at det ikke skal ta mer enn seks måneder å behandle den. - Der hvor det er nødvendig, så suspenderer vi autorisasjonen til vi har fattet en avgjørelse. - Hva skal til for at man kan miste autorisasjonen? - All type adferd som er uforenelig med yrkesrollen som lege. Helsepersonell og legeyrker generelt krever stor grad av allmenn tillit, og vi må da gjøre en vurdering av om allmennheten kan ha nødvendig tillit til personen, sier Nordal. Legen vil ikke kommentere dommen, men viser til sin forsvarer når VG ringer. Tross gjentatte forsøk over flere dager har det ikke lyktes VG å komme i kontakt med legens forsvarer.
Tromsø-mannen er dømt for å ha banket opp kjæresten og så nektet henne å ringe etter legehjelp. Nå vurderer Helsetilsynet om han skal fratas autorisasjonen.